*ข่าวประชาสัมพันธ์*

**เอสซีจี ตั้งเป้าสู่ Net Zero Cement & Concrete 2050  
พัฒนานวัตกรรมตามแนวคิดเศรษฐกิจคาร์บอนต่ำ และเป็นมิตรต่อสิ่งแวดล้อม  
เพื่อบรรลุเป้าหมายการปล่อยก๊าซเรือนกระจกสุทธิเป็นศูนย์ สอดคล้องกับแนวทาง ESG**

**เอสซีจี** โดย Cement and Green Solution Business ในธุรกิจซีเมนต์และผลิตภัณฑ์ก่อสร้าง ยกระดับอุตสาหกรรมการก่อสร้างของไทยอย่างยั่งยืน เพื่อมุ่งสู่ **“Net Zero Cement & Concrete 2050”** ผ่านการพัฒนานวัตกรรมทั้งผลิตภัณฑ์ กระบวนการและการดำเนินธุรกิจที่เป็นมิตรต่อสิ่งแวดล้อมด้วยแนวคิดเศรษฐกิจคาร์บอนต่ำหรือ Low Carbon Economy เพื่อบรรลุเป้าหมายการปล่อยก๊าซเรือนกระจกสุทธิเป็นศูนย์ (Net Zero) ภายในปี 2050 รวมถึงผลักดันการหมุนเวียนทรัพยากรและวัสดุที่ไม่ใช้แล้ว ให้นำกลับมาใช้ให้เกิดประโยชน์สูงสุด ตลอดจนประสานงาน ความร่วมมือจากทุกภาคส่วน เพื่อก้าวสู่ Green Construction สอดคล้องกับแนวทาง ESG (Environmental, Social, and Governance) และ ESG 4 Plus ของเอสซีจี ได้แก่ มุ่ง Net Zero - Go Green - Lean เหลื่อมล้ำ - ย้ำร่วมมือ ภายใต้ความเป็นธรรม โปร่งใส

**นายชนะ ภูมี Vice President – Cement and Green Solution Business ธุรกิจซีเมนต์และผลิตภัณฑ์ก่อสร้าง เอสซีจี** กล่าวว่า “จากปัญหาสิ่งแวดล้อมที่ทวีความรุนแรงขึ้น เอสซีจีได้เล็งเห็นความสำคัญและได้กำหนดแผนการดำเนินธุรกิจที่ใส่ใจต่อสิ่งแวดล้อม โดยในส่วนของ Cement and Green Solution Business ได้ปรับทิศทางของธุรกิจตาม 3 กลยุทธ์หลัก ได้แก่ 1) Cement and Concrete ที่มุ่งเน้นการลดการปล่อยก๊าซคาร์บอนไดออกไซด์ ในกระบวนการผลิตและผลิตสินค้าที่เป็นมิตรต่อสิ่งแวดล้อม 2) Green Solutions ที่เน้นการนำเทคโนโลยี และดิจิทัลต่างๆ เข้ามาใช้ในการบริหารโครงการ เพื่อเพิ่มประสิทธิภาพและยกระดับการก่อสร้าง และ 3) Green Circularity ที่มุ่งเน้น ให้เกิดการใช้ทรัพยากรอย่างคุ้มค่า ด้วยแนวทางการ Turn Waste to Value” โดย Cement and Green Solution Business ธุรกิจซีเมนต์และผลิตภัณฑ์ก่อสร้าง เอสซีจี ได้กำหนดแนวทางเพื่อบรรลุเป้าหมายดังกล่าว ดังนี้

* **การพัฒนาสินค้าและบริการที่เป็นมิตรต่อสิ่งแวดล้อม (Low Carbon Product)** อาทิ ปูนงานโครงสร้าง เอสซีจี สูตรไฮบริด นวัตกรรมปูนซีเมนต์รักษ์โลก ด้วยมาตรฐานปูนซีเมนต์ไฮดรอลิก รายแรกของไทย ที่มีการนำเชื้อเพลิงชีวมวล (Biomass) และลมร้อนเหลือทิ้งจากกระบวนการผลิตมาใช้เป็นเชื้อเพลิงและพลังงานทดแทน ช่วยลดการปล่อยก๊าซคาร์บอนไดออกไซด์ในกระบวนการผลิตได้ถึง 0.05 ตัน CO2 ต่อปูน 1 ตัน และในส่วนของ CPAC Low Carbon Concrete ที่ช่วยลดการปล่อยก๊าซคาร์บอนไดออกไซด์ในการผลิตได้ถึง 17 กิโลกรัม CO2 ต่อคอนกรีต 1 คิว

นอกจากนั้น ในด้าน**การพัฒนานวัตกรรมสินค้า** ยังมีการนำวัตถุดิบคุณภาพสูง (Advance Materials) เช่น CPAC Ultracrete (คอนกรีตสมรรถนะสูง) และ Mortar for 3D Printing เข้ามาใช้ในโครงการก่อสร้างเพื่อช่วยให้ประหยัดการใช้ทรัพยากรได้

* **การพัฒนาโซลูชันเพื่อสิ่งแวดล้อม (Green Solution) และการนำเทคโนโลยีดิจิทัล มาใช้ใน การก่อสร้าง** อาทิ *“CPAC Drone Solution”* โซลูชันที่ตอบโจทย์การสำรวจหน้างาน ดำเนินการโดยผู้เชี่ยวชาญ ที่จะนำข้อมูลมาวิเคราะห์และออกแบบผังโครงการ เพื่อลดเวลาสำรวจ และลดความผิดพลาดในการก่อสร้าง *“CPAC BIM”* หรือ Building Information Modeling เทคโนโลยีดิจิทัลที่ช่วยสร้างความแม่นยำในการออกแบบ ส่งเสริมการทำงานร่วมกันแบบ Collaborative Platform ให้ผู้เกี่ยวข้อง เช่น เจ้าของงาน สถาปนิก ผู้รับเหมาก่อสร้าง รวมถึงชุมชนและสิ่งแวดล้อม ให้เห็นภาพเดียวกัน และ *“CPAC 3D Printing Solution”* เทคโนโลยีการพิมพ์ขึ้นรูปแบบ 3 มิติ ที่สร้างสรรค์การออกแบบ ได้หลากหลาย รวดเร็ว ประหยัดแรงงาน ลดเวลา ควบคุมต้นทุนและช่วยลดเศษวัสดุในไซต์งานก่อสร้าง
* **การปรับกระบวนการผลิต ให้สามารถใช้พลังงานทางเลือก (Renewable Energy) และเชื้อเพลิงทดแทน (Alternative Fuel)** อาทิ การใช้พลังงานแสงอาทิตย์ ทั้ง Solar Farming และ Solar Floating รวมทั้ง การปรับใช้รถบรรทุกหินปูนขนาด 60 ตัน ชนิดไฟฟ้า (Electric Vehicle Mining Truck) ในเหมืองปูนเป็นแห่งแรกในประเทศไทย ที่โรงงานปูนซิเมนต์ไทย ทุ่งสง ช่วยลดการปล่อยก๊าซเรือนกระจก และมลพิษ ปลอดฝุ่น PM 2.5 สอดคล้องกับแนวทางอุตสาหกรรมเหมืองแร่สีเขียว

นอกจากนี้ ยังมุ่งเน้น**การทำเหมืองแบบที่เป็นมิตรต่อสิ่งแวดล้อม** (Green Mining) โดยการใช้เทคโนโลยีต่างๆ อาทิ Drone และ Technology Mine-Site เข้ามาใช้ในการวางแผนการผลิต

* **การดำเนินโครงการเพื่อลดโลกร้อนด้วยวิธีการทางธรรมชาติ (Natural Climate Solution)** อาทิ การปลูกต้นไม้ เพื่อทำการชดเชยคาร์บอน (Carbon Offset) ด้วยแนวทางการจัดทำแหล่งดูดซับคาร์บอนไดออกไซด์ (Carbon Sink) ปัจจุบันมีโครงการ “พนารักษ์” ที่ร่วมกับกรมอุทยาน ในการปลูกป่าที่จังหวัดลำพูน จำนวน 534 ไร่ รวมทั้ง**ศึกษาเทคโนโลยีการลดคาร์บอนจากกระบวนการผลิต (Carbon Capture, Utilization and Storage: CCUS)** โดยกำลังศึกษาเทคโนโลยีเหมาะสมที่สุด เพื่อดักจับคาร์บอนไดออกไซด์ที่เกิดขึ้นในกระบวนการผลิตปูนซีเมนต์
* **การหมุนเวียนทรัพยากรและวัสดุที่ไม่ใช้แล้ว นำกลับมาใช้ให้เกิดประโยชน์สูงสุด (Turn Waste to Value)** อาทิ โครงการรับซื้อเศษวัสดุที่เหลือใช้ทางการเกษตรในเขตภาคเหนือ เพื่อลดการเผา ช่วยลดฝุ่น PM 2.5 โดยจัดการเชื้อเพลิงในพื้นที่ป่าทางภาคเหนือของกรมอุทยานแห่งชาติสัตว์ป่าและพันธุ์พืช กรมป่าไม้ และองค์การอุตสาหกรรมป่าไม้ รวมทั้งสิ้น 17 จังหวัด เพื่อนำมาเป็นเชื้อเพลิงทดแทนที่โรงงานปูนซิเมนต์ไทย ลำปาง ซึ่งช่วยส่งเสริม ให้ชุมชนมีคุณภาพชีวิตที่ดีขึ้น และทำให้คนในชุมชนกว่า 300 คน มีรายได้เพิ่มขึ้น

นอกจากนี้ ด้านการ**พัฒนาความเป็นอยู่ของชุมชน** เอสซีจี ยังให้ความสำคัญกับการฟื้นฟูเหมืองให้กลายเป็นแหล่งน้ำเพื่อชุมชน ภายหลังจากการเสร็จสิ้นการทำเหมืองอีกด้วย

เพื่อให้การขับเคลื่อนบรรลุเป้าหมายเป็นไปอย่างรวดเร็ว เอสซีจี สร้างความร่วมมือกับหน่วยงานต่างๆ ทั้งในระดับประเทศ ระดับอาเซียนและระดับโลก อาทิ ร่วมมือกับสมาคมอุตสาหกรรมปูนซีเมนต์ไทย (TCMA) และสมาคมคอนกรีตแห่งประเทศไทย (TCA) ในการพัฒนา Low Carbon Roadmap รวมทั้งร่วมกับ Global Cement and Concrete Association (GCCA) ในการนำองค์ความรู้และแนวทางที่เป็น Global Practice มาปรับใช้ในประเทศไทย ทั้งนี้สิ่งสำคัญที่จะช่วยให้การยกระดับอุตสาหกรรมการก่อสร้างเกิดขึ้นได้จริงและรวดเร็ว คือการสนับสนุนจากทั้งภาครัฐที่จะช่วยผลักดันและความร่วมมือจากภาคส่วนต่างๆ เพื่อมุ่งสู่การเติบโตที่ยั่งยืนต่อไปในอนาคตร่วมกัน

เอสซีจี ยังคงมุ่งมั่นดำเนินการเรื่องการลดก๊าซเรือนกระจกในการดำเนินธุรกิจ เพื่อยกระดับมาตรฐานงานก่อสร้างของประเทศ ให้เป็นมิตรต่อสิ่งแวดล้อมในทุกกระบวนการ ตามแนวทาง ESG และบรรลุ “Net Zero Cement & Concrete 2050” ได้ตามเป้าหมาย

-------------------------------------------------------------------